《奉酬睢阳李太守》
唐代·高适

公族称王佐，朝经允帝求。本枝疆我李，盘石冠诸刘。

礼乐光辉盛，山河气象幽。系高周柱史，名重晋阳秋。

华省膺推择，青云宠宴游。握兰多具美，前席有嘉谋。

赋得黄金赐，言皆白璧酬。著鞭驱驷马，操刃解全牛。

出镇兼方伯，承家复列侯。朝瞻孔北海，时用杜荆州。

广固才登陟，毗陵忽阻修。三台冀入梦，四岳尚分忧。

郡邑连京口，山川望石头。海门当建节，江路引鸣驺。

俗见中兴理，人逢至道休。先移白额横，更息赭衣偷。

梁国歌来晚，徐方怨不留。岂伊齐政术，将以变浇浮。

讼简知能吏，刑宽察要囚。坐堂风偃草，行县雨随輈.

地是蒙庄宅，城遗阏伯丘。孝王馀井径，微子故田畴。

冬至招摇转，天寒螮蝀收。猿岩飞雨雪，兔苑落梧楸。

列戟霜侵户，褰帏月在钩。好贤常解榻，乘兴每登楼。

逸足横千里，高谈注九流。诗题青玉案，衣赠黑貂裘。

穷巷轩车静，闲斋耳目愁。未能方管乐，翻欲慕巢由。

讲德良难敌，观风岂易俦。寸心仍有适，江海一扁舟。

作者简介：高适（704—765年），字达夫，一字仲武，渤海蓨（今河北景县）人，后迁居宋州宋城（今河南商丘睢阳）。安东都护高侃之孙，唐代大臣、诗人。曾任刑部侍郎、散骑常侍，封渤海县侯，世称高常侍。于永泰元年正月病逝，卒赠礼部尚书，谥号忠。作为著名边塞诗人，高适与岑参并称“高岑”，与岑参、王昌龄、王之涣合称“边塞四诗人”。其诗笔力雄健，气势奔放，洋溢着盛唐时期所特有的奋发进取、蓬勃向上的时代精神。有文集二十卷。